DOMSTOLENS DOM (Store Afdeling)

11. september 2007

Sag C-227/04 P

Marie-Luise Lindorfer

mod

Rådet for Den Europæiske Union

»Appel – tjenestemænd – overførsel af pensionsrettigheder – erhvervsmæssig virksomhed inden tiltrædelsen af tjenesten ved Fællesskaberne – beregning af pensionsgivende tjenesteår – artikel 11, stk. 2, i bilag VIII til vedtægten – almindelige gennemførelsesbestemmelser – det principielle forbud mod forskelsbehandling – ligebehandlingsprincippet«

Angående: Appel af dom afsagt af De Europæiske Fællesskabers Ret i Første Instans den 18. marts 2004, Lindorfer mod Rådet (sag T-204/01, Sml. Pers. I-A, s. 83, og II, s. 361), og med påstand om ophævelse af denne dom.

Udfald: Delvis ophævelse af dommen og i øvrigt frifindelse.

Sammendrag

1. Tjenestemænd – pension – pensionsrettigheder erhvervet inden tiltrædelsen af tjenesten ved Fællesskaberne – overførsel til fællesskabsordningen

(Tjenestemandsvedtægten, art. 1a, stk. 1; bilag VIII, art. 11, stk. 2)

2. Tjenestemænd – pension – pensionsrettigheder erhvervet inden tiltrædelsen af tjenesten ved Fællesskaberne – overførsel til fællesskabsordningen

(Tjenestemandsvedtægten, art. 77; bilag VIII, art. 2 og 5 samt art. 11, stk. 2)

3. Tjenestemænd – pension – pensionsrettigheder erhvervet inden tiltrædelsen af tjenesten ved Fællesskaberne – overførsel til fællesskabsordningen

(Tjenestemandsvedtægten, bilag VIII, art. 11, stk. 2)

1. Anvendelsen af faktorer, differentieret efter køn med henblik på beregningen af godskrivning af pensionsgivende tjenesteår i tilfælde af, at der til fællesskabsordningen overføres pensionsrettigheder erhvervet af en tjenestemand på grundlag af tidligere aktiviteter inden deres tiltrædelse af tjenesten ved Fællesskaberne, er en kønsbetinget forskelsbehandling, som ikke er begrundet i nødvendigheden af at sikre en økonomisk sund forvaltning af Fællesskabets pensionsordning. Dels bestemmer vedtægtens artikel 1a, stk. 1, at en tjenestemand ved anvendelsen af vedtægten har krav på ligebehandling uden hensyn til køn, dels er det forhold, at størrelsen af bidraget til pensionsordningen, som fratrækkes kvindelige og mandlige tjenestemænds vederlag, er ens, ikke til fare for den økonomisk sunde forvaltning af pensionsordningen, da det forhold, at samme ligevægt kan opnås med kønsneutrale aktuarmæssige værdier, nemlig også bevises af, at institutionerne senere har besluttet at anvende sådanne værdier ved beregningen af godskrivningen af pensionsgivende tjenesteår.

2. En tjenestemand, som tiltræder tjenesten ved en EF-institution efter at have indbetalt bidrag i en vis periode til en national pensionsordning, befinder sig ikke i en situation, der kan sammenlignes med situationen for en tjenestemand, der er blevet ansat ved begyndelsen af sin karriere og siden har indbetalt bidrag til Fællesskabets pensionsordning ved indeholdelser i lønnen, og kan derfor ikke hævde at være blevet diskrimineret i forhold til sidstnævnte. Selv om pensionsbeløbet for en tjenestemand ansat ved begyndelsen af sin karriere ikke bestemmes af det samlede beløb af indeholdelser foretaget i tjenesteårene – da beløbet afhænger dels af tjenestemandens fuldførelse af sin karriere i Fællesskabernes tjeneste, udtrykt ved hans sidste løn, og dels af varigheden af ansættelsen ved Fællesskaberne – afgøres størrelsen af pensionen for den tjenestemand, der har indbetalt bidrag til en national pensionsordning inden sin tiltrædelse af tjenesten ved Fællesskaberne, af hans sidste løn og varigheden af beskæftigelsen i Fællesskabernes tjeneste, hvortil lægges de pensionsgivende tjenesteår, der er fastsat på grundlag af den indskudte kapital, på det tidspunkt, hvor der skete overførsel af tidligere erhvervede pensionsrettigheder. En pengesum, med hvilken den pågældende tjenestemand bidrager til Fællesskabets budget, og en periode, i hvilken han har gjort tjeneste i institutionerne, udgør dog ikke sammenlignelige værdier.

3. Fællesskaberne råder over et vidt skøn, når de fastlægger enkelthederne i systemet for omregning til en enkelt valuta af de beløb, der er overført i andre valutaer af de nationale pensionskasser, som pensionsrettigheder, erhvervet af tjenestemændene inden tiltrædelse ved Fællesskabernes tjeneste.